Thread

Thread er en IPv6-basert nettverksprotokoll for strømgjerrige maskenettverk beregnet for tingenes internett, med innebygd sikkerhet og plass til fremtidig utvidelse av funksjonalitet.Hovedbruksområdet er hjemmeautomasjon, hvor den konkurrerer med protokoller som blant annet WiFi og Bluetooth. Grunnet Thread sin universale protokollform skal den kunne gi full funksjonalitet med alle kompatible hjemmesentral, noe som ofte ikke er tilfelle med konkurrerende protokoller.


== Thread Group ==
Protokollen er tilgjengelig gratis for produsenter, men krever signering av en avtale og medlemskap i Thread Group, samt at produsenten følger fremtidige sluttbrukeravtaler fra Thread Group. Det tilkommer en årlig medlemsavgift, unntatt for akademiske institusjoner.


== Historie ==
I juli 2014 ble Thread Group dannet som en arbeidsgruppe med mål om at Thread skulle bli en industristandard gjennom en merkeordning med Thread-sertifiserte produkter. Medlemsbedriftene fra starten var ARM Holdings, Big Ass Solutions, NXP Semiconductors/Freescale, Google-eide Nest Labs, Osram, Samsung, Silicon Labs, Somfy, Tyco International, Qualcomm, og Yale. I august 2018 Apple Inc. sluttet Apple seg til gruppen, og i slutten av 2020 kom Apple sitt første Thread sertifisert produkt HomePod Mini.I 2019 annonserte prosjektet "Connected Home over IP" (senere omdøpt til "Matter") ledet av ZigBee, Google, Amazon og Apple et bredt samarbeid om å utforme en royaltyfri standard med åpen kildekode for å legge til rette for interoperabilitet mellom utstyr til hjemmeautomasjon ved å utnytte protokoller som Thread, Wi-Fi og Bluetooth Low Energy.


== Teknisk ==
Thread bruker 6LoWPAN (akronym for: IPv6 over Low-Power Wireless Personal Area Networks), som i sin tur er basert på den trådløse protokollen IEEE 802.15.4 med mesh kommunikasjon, i likhet med Zigbee og andre systemer. Thread er imidlertid IP-adresserbar via skyen og har AES-kryptering. En BSD-lisensiert åpen-kildekode-implementasjon av Thread, kalt "OpenThread", har blitt utgitt av Google.


=== Applikasjons og nettverkslag ===
6LoWPAN er basert på tilkobling via en såkalt kant-ruter (engelsk: edge router, kalt "border router" i Thread-terminologi). I likhet med andre nettverk med kant-rutere har ikke 6LoWPAN noen tilstand for applikasjonslaget, i motsetning til mange andre typer proprietære nettverk forøvrig, ettersom slike nettverk videresender datagrammer på nettverkslaget. Dette betyr at 6LoWPAN ikke har noen kjennskap til applikasjonsprotokoller og endringer, hvilket minsker behover for prosessorkraft på kantruterne. Dette betyr også at Thread ikke trenger å vedlikeholde et applikasjonslag. Thread sier at flere applikasjonslag kan støttes så lenge de har lav båndbredde og klarer å operere over IPv6.


=== Feiltoleranse ===
Thread hevder at protokollen har god feiltoleranse og kan settes opp slik at systemet fortsetter å fungere selv om en komponent feiler, men da er man avhengig av å sette opp flere kantrutere. En kantruter kan ta på seg rollen som leder for enkelte funksjoner, og dersom lederen feiler vil en annen ruter eller kantruter overta denne oppgaven. Dette er hovedmåten for Thread å garantere feiltoleranse.


=== Sikkerhet ===
Thread reklamerer med god sikkerhet. Dette gjøres blant annet ved at bare utstyr som er spesielt godkjent kan bli med i nettverket. All kommunikasjon i nettverket er sikret med en nettverksnøkkel.


== Konkurrerende IoT-protokoller ==
Konkurrerende protokoller for tingenes internett inkluderer Bluetooth Low Energy (inkludert Bluetooth-Mesh), Zigbee, Z-Wave, Wi-Fi HaLow, Bluetooth-5, Wirepas, MiraOS og VEmesh.


== Se også ==
Smarthus
Matter (standard)


== Referanser ==